Papersnake/gushiwen huggingface dataset:
题沈孟渊所藏王叔明竹（二首）
刘铉（宋代）

风露生寒夜若何，月高山馆觉秋多。
湘灵正作南归梦，莫向江头唱楚歌。
夜宴安乐公主新宅
刘宪（唐代）

层轩洞户旦新披，度曲飞觞夜不疲。

绮缀玲珑河色晓，珠帘隐映月华窥。
宣州送裴坦判官往舒州时牧欲赴官归京
杜牧（唐代）

日暖泥融雪半消，行人芳草马声骄。
九华山路云遮寺，清弋江村柳拂桥。
君意如鸿高的的，我心悬旆正摇摇。
同来不得同归去，故国逢春一寂寥！
谕子蒙
元稹（唐代）

抚稚君休感，无儿我不伤。片云离岫远，双燕念巢忙。

大壑谁非水，华星各自光。但令长有酒，何必谢家庄。
雨后出郊二首 其一
范浚（宋代）

晴景收林霭，春郊剩物华。曲尘官道柳，粉艳野墙花。

竹里草亭古，沙边苔径邪。遣心知有处，发兴渺无涯。
偕青园登繁塔
宗稷辰（清代）

断塔荒凉王气空，檐铃不语静天风。巢危鹤去青云表，水徒龙归大壑东。

梵简旧曾翻善业，苔纹近已绣空桐。低徊无限沧桑事，尽在苍茫一望中。
宫花二首 其一
黄复圭（元代）

连理枝头并蒂红，中官采献未央宫。可怜春色非人世，天上风光似酒浓。
浣溪沙 光明顶春雾
吴灏（清代）

大雾茫茫隐乱峰。野梅初发见殷红。山泉繁响落天风。

今日光明能重到，莲花无分与君同。行吟携杖自从容。
六月十二日酒醒步月理发而寝
苏轼（宋代）

羽虫见月争翾翻，我亦散发虚明轩。
千梳冷快肌骨醒，风露气入霜蓬根。
起舞三人漫相属，停杯一问终无言。
曲肱薤簟有佳处，梦觉瑶楼空断魂。
清平乐 张秀实芍药词
刘敏中（元代）

牡丹花落。梦里东风恶。见说君家红芍药。尽把春愁忘却。隔墙百步香来。数丛为我全开。拚向彩云堆里，醉时同卧苍苔。
村居即事
陆游（宋代）

西成东作常无事，妇饁夫耕万里同。
但愿清平好官府，眼中历历见豳风。
山居杂诗九十首
曹勋（宋代）

瑞香本庐阜，瑞昌最为冠。
以此得瑞名，昧者强臆断。
种法避寒暑，锦笼不足纂。
欲披紫云裘，时分建溪碗。
高九万见示落星长句赋此答之
戴复古（宋代）

天星堕地化为石，老佛占作青莲宫。
东来海若献秋水，琼以碧波千万重。
云根直下数百丈，时吐光焰惊鱼龙。
凤凰群飞拥其后，对面庐阜之诸峰。
阴晴风雨多态度，日日举目看不同。
高髯能诗复能画，自说此景难形容。
且好收拾藏胸中，养成笔力可扛鼎，
然后一发妙夺造化功。高髯高髯须貌取，
万物升沉元有数。吾闻此石三千年，
复化为星上天去。
秉文以田事入村归而寄之二首 其二
赵蕃（宋代）

屡雨不濡土，凉风兹已秋。不知今岁事，定获几分收。

日籴每怀虑，岁馀当逭忧。题诗才纸尾，又起望云头。
汉宫春（题钟肇长短句）
刘克庄（宋代）

谢病归来，便文殊相问，懒下禅床。雀罗晨有剥啄，颠倒衣裳。袖床贽卷，原夫辈、安敢争强。若不是，子期苗裔，也应通谱元常。

村叟鸡鸣籁动，更休烦箫管，自协宫商。酒边唤回柳七，压倒秦郎。一觞一咏，老尚书、闲杀何妨。烦问讯，雪洲健否，别来莫有新腔。
雨花台
周弼（宋代）

细藓柔莎琐旧堆，昔年曾见异僧回。
如何天上飞灵雨，不为人僧洗劫灰。
江接潮头诸脉应，地连岗势一支来。
只今不假虚无事，别是春风歌舞台。
惜红衣 题姚苏卿表弟观荷图
张玉珍（清代）

翠盖摇烟，红衣坠露，水天如镜。小院生凉，亭亭弄秋影。

雕栏十二，帘卷处、风来都净。闲省。少个画船，泛西湖佳景。

无言独凭。心事谁盟，眠鸥梦初静。吟情几许，不奈扇纨冷。

好是碧筒微醉，一缕暗香吹醒。倩卯君词管，写出这回清兴。
中宫院
熊道裕（宋代）

我昨投文清泠渊，稍责老龙多睡眠。
铁笛穿云久寂寞，作诗唤起刘高禅。
刘高豢龙与龙语，一夜风雷共谋雨。
雨师荷锸破天河，阿香应门觅桴鼓。
不用栾远巴噀酒，那用出龙烦鲁叟。
殷勤寄语望云人，高僧自是调元手。
今朝夏抵明日秋，一夕不雨还自休。
南陌沾濡北阡渴，东邻感激西家愁。
安得黑云如漏户，处处家家田作池。
予有钵饭便可饱，雨我公田遂及私。
次韵晁补之廖正一赠答诗
黄庭坚（宋代）

晁子抱材耕谷口，世有高贤践台斗。
顷随计吏西入关，关夫数台传车还。
封侯半属妄校尉，射虎猛将犹行间。
无因自致青云上，浪说诸公见嗟赏。
骥伏盐车不称情，轻裘肥马凤凰城。
归来作诗谢同列，句与桃李争春荣。
十年山林廖居士，今随诏书称举子。
文章宏丽学西京，新有诗声似侯喜。
君不见古来良为知音难，绝弦不为时人弹。
已喜琼枝在我侧，更恨桂树无由攀。
千里风期初不隔，独怜形迹滞河山。
踏莎行·杏苑长春
陈著（宋代）

杏苑长春，椿姿耐老。画堂琴幌融融调。生涯分付宁馨儿，西园融种闲花草。露浴明河，风浮素颢。桂花著蕊今年早。佳占端的在孙枝，明年寿席唲呕笑。
寿宁节祝圣寿
王禹偁（宋代）

祗为忧民感上玄，玉京今日集群仙。
更教添注吾君寿，直过人皇万八千。
和熊叔雅四咏·屏山夜雪
刘子翚（宋代）

谁怜组练寒，夜雪连营积。
有客卧衡茅，淮山梦中白。
登高丘而望远
李白（唐代）

登高丘，望远海。
六鳌骨已霜，三山流安在？
扶桑半摧折，白日沈光彩。
银台金阙如梦中，秦皇汉武空相待。
精卫费木石，鼋鼍无所凭。
君不见骊山茂陵尽灰灭，牧羊之子来攀登。
盗贼劫宝玉，精灵竟何能？
穷兵黩武今如此，鼎湖飞龙安可乘？
次韵寄唐伯刚断事二首 其二
至仁（明代）

野水芙渠绕鹤汀，画桥杨柳挂鱼罾。秋风携手青溪曲，竹杖荷衣一个僧。
将之吴越留别坐中文酒诸侣
李群玉（唐代）

秋色满水国，江湖兴萧然。氛埃敛八极，万里净澄鲜。

涔浦纵孤敛，吴门渺三千。回随衡阳雁，南入洞庭天。

早闻陆士龙，矫掌跨山川。非思鲈鱼脍，且弄五湖船。

暝泊远浦霞，晓饭芦洲烟。风流访王谢，佳境恣洄沿。

霜剪别岸柳，香枯北池莲。岁华坐摇落，寂寂感流年。

明朝即漂萍，离憾无由宣。相思空江上，何处金波圆。
系乐府十二首。谢大龟
元结（唐代）

客来自江汉，云得双大龟。且言龟甚灵，问我君何疑。

自昔保方龟，顾尝无妄私。顺和固鄙分，全守真常规。

行之恐不及，此外将何为。惠恩如可谢，占问敢终辞。
定风波·痛饮形骸骑蹇驴
佚名（宋代）

痛饮形骸骑蹇驴。葛巾不整倩人扶。笑指桃源泥样醉。三睡。诗魔长是泣穷途。画手也知仙骨瘦。□□崑山玉水点银须。天地不能容此老。笑傲。一竿风月钓江湖。
道中
刘子翚（宋代）

微风收宿霭，细路绕平皋。
石乱春溪急，山寒晓月高。
鸟声时出树，花气欲侵袍。
行役兼清赏，驱驰未觉劳。
偈颂八十七首
释慧开（宋代）

山前麦熟已知云，觌面当机为指陈。
蓦地一番梅雨过，青山洗出画图新。
偈颂一百四十二首 其九十六
释广闻（宋代）

建立法幢，扶持法社。左之右之，风流儒雅。全卷全舒珠走盘，正法眼藏增高价。
送谢德夫
洪朋（宋代）

泮宫儒先谢安石，平生笑傲东山游。朅来客授江湖晚，不废声延涧壑秋。

青青子衿惜分索，馥馥芳袖萦离愁。丈夫富贵恐不免，富贵应须趁黑头。
豫章上游江中有道观盖尸坚吾
曾丰（宋代）

水色月华俱受清，藏中各自有光明。夜来相遇影相射，幻我黄冠老眼晴。
六和寺金鱼池
蒋之奇（宋代）

全体若金银，深藏如自珍。应知贪饵者，毕竟是凡人。
次前韵简衡阳王俊华广文一首
童冀（明代）

八咏楼前婺女城，一年不听早莺声。登楼误喜青山在，览镜羞添白发明。

故国春风频入梦，异乡啼鸟最关情。愁来更忆王文学，何日东归共结盟。
叔父生日
项安世（宋代）

一年生日最佳时，三老团栾总秀眉。
北榭空明新眼界，东床消息称心期。
竹林风景长宜酒，椒颂年华剩索诗。
试拂两弦听细摘，曲中元是閟宫词。
送太常萧博士弃官归养赴东都
刘禹锡（唐代）

兄弟尽鸳鸾，归心切问安。贪荣五彩服，遂挂两梁冠。

侍膳曾调鼎，循陔更握兰。从今别君后，长忆德星看。
送林熙之诗五首 其三
朱熹（宋代）

天理生生本不穷，要从知觉验流通。若知体用元无间，始笑前来说异同。
拜薛畏斋先生祠
陶育（清代）

睹此荒郊象，先生亦怆然。当年乾净地，此日奈何天。

勋业垂江上，沧桑又变迁。谁为后死者，泪洒墓门烟。
初夏独游南园地
司马光（宋代）

取醉非无酒，忘忧亦有花。
暂来疑是客，归去不成家。
题萧仲和戍成都思亲卷
王绂（明代）

剑阁峥嵘列翠岑，东吴一望一沾襟。不惟客久怀乡切，复恐亲尤念子深。

甘旨百年乌鸟志，关河千里白云心。知君近得荣归好，爱日惟忧暮景侵。
刘晁之家园六咏·露华
姜特立（宋代）

水气澄鲜暑气微，一池菡萏映涟漪。
精神妙处无人见，只在风清月冷时。
雨霁小饮示曾令
郭祥正（宋代）

岚云送雨一番凉，把酒休言忆故乡。荔子鲥鱼相伴熟，画船搥鼓下灵羊。
永遇乐·才过元宵
佚名（宋代）

才过元宵，又经四日，门设弧矢。信道长庚，当年降瑞，缘是诞生李。葱葱佳气，今朝重见，洋溢门庭多喜。这英贤、文章冠世，取青拾芥难比。那堪绿鬓、朱颜年少，暂试牛刀百里。迤逦黄堂，平章风月，见说清如水。彩庭兰玉，森然挺特，捧献椒觞归美。愿从今、增崇福寿，川流山峙。
普通禅寺 其一
释德惠（宋代）

古寺何年有，巍峨入杳冥。水如僧眼碧，山作佛头青。

瓦砾皆能说，虚空亦解听。道人心已死，窗下卷残经。
江城子 谹父生日
曹勋（宋代）

南丰诗将驻灵江。下明光。惹天香。十雨五风，连岁致丰穰。初夏清和才四日，开寿席、宴华堂。
严宸已奏二南章。眷循良。比龚黄。玉笋班联，宜冠紫微郎。从此锋车宣室召，摅相业、寿而康。
苏幕遮 赠李哥缘再要出家
马钰（金朝）

李先生，难舍俗。出去还来，坏了昆山玉。覆水重收弦断续。一事昆成，惹得空捞漉。悔前非，明性烛。火灭烟消，心上休怀毒。欲与马风闲厮逐。直待年深，看透伊心腹。
句
冯如愚（宋代）

地灵人秀谁称首，文属君华武硬弓。
凤池桥成余长泰以诗贺次韵谢之
陈宓（宋代）

骖鸾翼翼袅清风，眼见云霄有路通。
自是众贤欣出力，何如小己敢贪功。
指挥须得千人敌，迟速都申一念中。
已筑新堤平似掌，登桥人与此橘同。
船发信州新雨江涨还寄曹使君 其二
严嵩（明代）

已失玉溪雨，还望灵山云。川阳夕明灭，岩树春氛氲。

狎藻凫相属，摩霄鹤不群。鼓枻已宵逝，揽袂转思君。
感遇诗三十八首 其八
陈子昂（唐代）

吾观昆崙化，日月沦洞冥。精魄相交会，天壤以罗生。

仲尼推太极，老聃贵窈冥。西方金仙子，崇义乃无明。

空色皆寂灭，缘业定何成。名教信纷藉，死生俱未停。
霜后菊
姜特立（宋代）

嫩黄酽白媚秋晖，正坐清霜一夜飞。
似怯晓来天气冷，一时都换紫罗衣。
送金德启之句容
萨都剌（元代）

元宵能几日，君去独何心。县市春灯乱，山村夜雪深。

乡情犹越分，诗句尽唐音。后会逢寒食，晴光满树林。
是乐居士一日举率说和尚话头云拨草牛风且图
郑刚中（宋代）

莫疑虑，莫疑虑，
顺风天帆逆风住。要寻路，
要寻路，直西须向东门去。
但看枯藤倒挂天，山前几度三春雨。
中秋月
张祜（唐代）

碧落桂含姿，清秋是素期。
一年逢好夜，万里见明时。
绝域行应久，高城下更迟。
人间系情事，何处不相思。
二十三日雨中发赣州
赵蕃（宋代）

江流何汤汤，万里势方注。
僮奴劝乘舟，期至才旦莫。
我闻是江石，屹立甚可怖。
水乾或能避，水涨多与忤。
卒行偶相撄，取死将谁诉。
况我坎坷人，快意天所怒。
迟速均一归，可犯冯可惧。
吾宁事崎岖，依旧来时路。
梅月况何常，无庸虑朝雨。
张元明为道卿画竹间梅
周紫芝（宋代）

我作东窗竹外开，断魂香自雪边来。细寻水墨图中意，似对檀栾坞里梅。

笔下悬知有冰玉，胸中元自少风埃。可怜能事王摩诘，解令春从一笑回。
晚云酿雨二首
杨万里（宋代）

昨来一雨断人行，恰则晴时云又生。
梅月如何休得雨，麦秋却是要它晴。
过仙亭
王十朋（宋代）

此处神仙几度经，老松枯朽稚松青。如今想作天仙去，不复飞吟过洞庭。
谢晦斋倅嘉兴
释居简（宋代）

春风艺兰茝，采采山之阿。广庭拓馀地，华风日编摩。

芳洁渐可冀，榛莽常婆娑。紫芽茁新馥，薰莸相错摩。

引类连根株，图蔓费斧柯。何知种植勤，苦心忘鬓皤。

九畹与百亩，恨少不恨多。薿薿谢庭玉，比德元同科。

馀光烛槜李，散采摇清波。太湖跨三州，如此明月何。
曲幌
宋祁（宋代）

曲幌囊风入，前轩峡雨收。
醉罗初解夕，珍簟暗知秋。
衰柳金城恨，幽兰楚国愁。
更堪闻短笛，珪月在西楼。
题通惠亭
汪藻（宋代）

吾山皆中腴，初不断地脉。淄渑尝同味，十里何所隔。

幽居愁远汲，怅望悬瀑白。天公真解事，分我肤寸泽。

无烦箨龙引，中有玉池色。煮茗聊饷君，未须嫌水厄。
颂古六十二首 其三十五
释清远（宋代）

祸福威严不自灵，残杯冷炙享何人。一从去后无消息，野老犹敲祭鼓声。
癸未九月寓京邸乞菊自赏
李学曾（清代）

菊是山中隐逸花，山中乞得到官衙。十年共赏人何在，万里孤吟恨转赊。

俄向眼前惊物候，还从鬓上惜霜华。尘冠未卜何时挂，归去东篱傍酒家。
望终南春雪
李子卿（唐代）

山势抱西秦，初年瑞雪频。色摇鹑野霁，影落凤城春。
辉耀银峰逼，晶明玉树亲。尚寒由气劲，不夜为光新。
荆岫全疑近，昆丘宛合邻。馀辉倘可借，回照读书人。
宴杨仆射新昌里第
杨汝士（唐代）

隔坐应须赐御屏，尽将仙翰入高冥。文章旧价留鸾掖，

桃李新阴在鲤庭。再岁生徒陈贺宴，一时良史尽传馨。

当时疏广虽云盛，讵有兹筵醉绿醽。
题林梦馨本朝杂咏
刘克庄（宋代）

二百新题字四千，庚申已后甲寅前。
继周可以知百世，续汉谁曾到八年。
江左重修泰陵录，水心绝重建隆编。
何时老子真闲退，共结青灯蠹简缘。
蓦山溪
朱敦儒（宋代）

邻家相唤，酒熟闲相过。竹径引篮舆，会乡老、吾曹几个。沈家姊妹，也是可怜人，回巧笑，发清歌，相间花间坐。

高谈阔论，无可无不可。幸遇太平年，好时节、清明初破。浮生春梦，难得是欢娱，休要劝，不须辞，醉便花间卧。
游横云山庄 其一
张佛绣（清代）

一径穿林入，双扉面水开。有山都抱屋，无砌不封苔。

云气萦衫袖，岚光落酒杯。到来尘境隔，何必问蓬莱。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其五
李孙宸（明代）

日短欢难尽，青尊夜更携。烂醉无相讶，风流旧阮嵇。
秋日李颖玉少参招饮白鹤峰赋谢 其二
张萱（明代）

龙门万仞郁巑岏，为赋缁衣礼数宽。江上开尊星已聚，峰头归鹤夜初残。

歌声舞影银灯合，枫叶芦花玉露漙。欲觅坡仙赓水调，琼楼高处可胜寒。
戊申年七夕五绝 其五
张秉（宋代）

珠箔风轻月似钩，还看锦绣结高楼。堪伤乞巧年年事，未识君王已白头。
颂古三十一首
释安永（宋代）

道泰时清才子贵，家肥国富小儿娇。
不因紫陌花开早，争见黄莺下柳条。
一萼红 中秋题壁
李恰（宋代）

雨余天，悄晚霞净卷，高涌素轮圆。殿宇森寒，蓬瀛清澈，此意待证群仙。

猛回首、关河历历，试默省、归思在秋先。辽海尘沙，金台幻梦，老却游鞭。

凝望家山何许，认九疑缥缈，云影联绵。桂蕊簪金，竹枝戛玉，团坐儿女婵娟。

可忆否、天涯倦客，吟魂远、飞渡洞庭船。坐久霜华沁骨，瘦枕攲眠。
浣溪沙·一叶扁舟卷画帘
黄庭坚（宋代）

一叶扁舟卷画帘。老妻学饮伴清谈。人传诗句满江南。
林下猿垂窥涤砚，岩前鹿卧看收帆。杜鹃声乱水如环。
午睡
白玉蟾（宋代）

簟织湘筠似浪，帐垂空翠如烟。
一片睡云惊散，绿槐高处风蝉。
奉和御製会庆殿宴
夏竦（宋代）

禁门乘晓会，宴豆示慈伸。
激水龙腾久，仪韶凤降频。
云章流汉筑，衢酒洽尧民。
百辟皆星拱，兢兢奉北辰。
宗伯奎玉庭师以承晖园纪恩诗见示敬赋二律奉呈 其二
季芝昌（清代）

早朝才罢即循陔，鱼鸟犹欣杖履来。依旧横床满簪笏，从知留地起楼台。

飞泉叠石酬心赏，垂柳高梧问手栽。得傍师门经两世，几能日涉许追陪。
览黄省曾明水集
王鏊（明代）

勉之生也少，所负良崎嵚。虽从诸生游，而怀物外心。

赋诗何所诸，泠泠秋涧琴。钟生去我久，谁复赏此音。

不见昭代士，丽藻映词林。元间与大吕，一鸣喙皆瘖。

青紫俯首拾，为国希世琛。
虞美人 其一 平原君生前小诗有“落花小院夕阳黄”之句，词旨凄婉，惜全首缺落，借填二词，以志哀悼
王策（清代）

恼春心事消魂景。并入香奁咏。落花小院夕阳黄。谱得晚窗风致恁凄凉。

杜兰香去新篇少。燕子东风老。谁传七字向残笺。赚我梦中吟了十多年。
代柬谢袁兄
刘宰（宋代）

渔樵并舍两相忘，三径回看久就荒。只有生平真活计，湖光万顷接山光。
山斋偶成 其三
黄湜（明代）

閒来移榻看山光，苍翠高低下夕阳。疏柳一蝉催暝色，晚花双蝶管馀香。

废吟正坐忙酬债，判饮从教醉是乡。高枕北窗非失计，拟将身世等羲皇。
石伞峰书堂
元绛（宋代）

奇峰如繖见遥青，玉笥山头地有灵。
三径荒凉丞相隐，一篇清有放夫铭。
孤标竦处天门近，直影圆时日御停。
谁蹑严梯访遗迹，远孙高谢在鸿冥。
满江红 其二 贺冯郡丞公子秋捷
宋琬（清代）

甬上簪缨，羡家世、夔龙相继。歌颂遍、青州父老，白门子弟。

共道平反阴德盛，高车驷马于公第。果仙郎、高折一枝归，瑶台桂。

丹凤翮，青麟罽。龙为友，神英锐。看追风籋电，腾骧天际。

笛策江东偕计日，论年高密封侯岁。问传胪、第一属何人，凭当世。
从彭蠡转九江泊小孤山下
沈用济（清代）

不信滔滔者，洪荒直至今。高帆转湖口，片石奠江心。

鹰匝亭台转，龙蟠窟宅深。《迎神歌》一曲，弦响下青禽。
三月晦日园人送王瓜有感二绝 其一
韩雍（明代）

春尽南州瓜乱生，野人初送最关情。燕京不比秦京暖，二月终旬进未成。
秋怀
励廷仪（清代）

风凄梧自脱，露滴鹤知警。长空满秋思，高云寄孤永。

飞鸟倦斯满，退犹不失猛。循涂乏善步，利用愧短绠。

置身材不材，焉知非天幸。逍遥撰兹辰，烦嚣得暂屏。
富阳
范成大（宋代）

不到江湖恰五年，歙山青绕屋头边。
富春渡口明人眼，落日孤舟浪拍天。
次韵伯远端午日拜碧香之赐
周紫芝（宋代）

紫府琳腴照玉壶，来沾隐吏北山隅。遥知拜赐瞻金阙，应笑流山湿领须。

醉面看君红作缬，衰颜怜我绿凋蒲。明年何止分琼液，细葛香罗世亦无。
南山感旧
刘克庄（宋代）

自从出腹来，未尝识奇伟。
顾瞻忽眩晃，冷汗如泼水。
颂石头和尚草庵歌
释印肃（宋代）

衲被蒙头万事休，九年面壁为迷流。
神光断擘何希有，萨埵投崖饲虎求。
贺新郎 新婚
李昌祺（明代）

冬暖天晴霁。灿三星、居然在户，焕辉庭砌。照见堂前荆花树，一朵忽成双蒂。

听花底、笙歌声沸。传道仙娥辞洞府，跨青鸾、喜会文章婿。

态窈窕，容端丽。

知郎早有凌云志。小科场、探花手段，好教先试。仍把风流京兆笔，巧画翠眉纤细。

却慢慢、大登科第。况是妙年谐燕尔，且亲前、齐著斓斑戏。

众喝采，好兄弟。
寄怀赵南纪二首
赵蕃（宋代）

自别匡庐去，名山不再逢。
图看白鹿洞，诗咏紫霄峰。
泉石难名状，烟云几许重。
巾车君傥命，襆被我斯从。
少年游 其三 过淮城口占，有序
毛奇龄（清代）

行来但觅，旗亭旧迹，下马驻城闉。请看当日，淮流如故，双泪落征轮。

淮阴市上诸年少，相忆总沉沦。谁料衰年，徵车北去，羞见市中人。
已卯冬日陈世崇来访仰山寺
释祖钦（宋代）

千里相寻慰寂寥，未嫌风雪路迢迢。
庐山虽好且休去，更拨寒炉话一宵。
题潼关普通院门
陈季卿（唐代）

度关悲失志，万绪乱心机。下坂马无力，扫门尘满衣。

计谋多不就，心口自相违。已作羞归计，还胜羞不归。
送沈虞卿秘监脩撰将漕江东二首 其一
杨万里（宋代）

蓬莱仙伯沈东阳，领袖诸儒太极旁。东壁二星云汉近，西昆群玉简编香。

鸡翘豹尾无多子，锦缆牙樯有底忙。建业江山入诗集，却归天上侍虚皇。
述怀赠钟安期
袁华（明代）

我游钱唐时，始识种云叟。种云江夏姿，意气倾牛斗。

小阁瞰重湖，掩映柳州柳。数过南阳君，高居宅其右。

长身美丰标，清庙列樽卣。堂前两槐树，薿薿叶硕茂。

清言坐竟日，炊黍剪春韭。极称安期生，亹亹不绝口。

前年往京师，同汎具区薮。传舍遂识君，倾盖若旧友。

舣舟垂虹侧，返照在户牖。鲙鲤烹凫雁，张灯夜置酒。

哀弦展清商，抚节歌击缶。间别情何长，愧乏报璚玖。

去年南阳归，往劳或恐后。君至我适来，良会亦非偶。

我留洪桥市，君宿南屏阜。相过半舍馀，觞热屡奔走。

迫暮即下榻，瓜果杂野蔌。秉烛坐假寐，欲睡还掣肘。

自言上有亲，龙钟及黄耇。下无应门儿，内乏主馈妇。

干禄闽中郡，风埃面多垢。薄遂终养计，奄焉失慈母。

履霜悲风木，居庐岁时久。今年来娄江，访我意弥厚。

眷兹春夏交，新绿暗林薮。别君殊作恶，思君𤢜延首。

呼酒与君饮，中怀与君剖。昔如鹰脱韝，今若鱼在罶。

北南屡邅回，龃龉动辄咎。长歌送君行，辗转愈怀旧。

种云已仙游，空室泉浏浏。南阳往泉南，未省回辕否。

相逢倘问予，为言安𤱶亩。
武成斋奉酬吴冲卿寺丞太学宿直见寄二首
司马光（宋代）

广文更直太常斋，咫尺无从尺素怀。
不及清风得随意，夜深容易过天街。
水龙吟
吴琚（宋代）

紫皇高宴萧台，双成戏击琼包碎。何人为把，银河水翦，甲兵都洗。玉样乾坤，八荒同色，了无尘翳。喜冰销太液，暖融鳷鹊，端门晓、班初退。

圣主忧民深意。转鸿钧、满天和气。太平有象，三宫二圣，万年千岁。双玉杯深，五云楼迥，不妨频醉。细看来、不是飞花，片片是、丰年瑞。
迂儒
王禹偁（宋代）

自笑是迂儒，诚宜与世疏。
左迁犹上疏，薄俸亦抄书。
漠漠花侵眼，萧萧发映梳。
唯当早休去，幽处卜吾庐。
和佘素思明府午日韵 其一
严而舒（明代）

龙潜龙见本无常，水际争先任醉狂。共吊忠魂临鉴海，似怜悲愤过湘乡。

九歌旧恨空留句，一束新蒲且泛觞。日暮逶迤还倚棹，归途何处可奔忙。
采石矶登太白酒楼
黄道悫（清代）

峨眉一簇曲江边，楼枕江开别一天。片石常怀仙磊落，残樽孤一月婵娟。

登临莫惜非吾土，景物还应似昔年。记得来时山色暝，疏钟打破翠螺烟。
有翼有诗督真率第二会次韵
曾协（宋代）

满眼春光处处山，妨人行乐几多端。绝怜玄圃一步地，便胜香山八节滩。

莫放赏心闲里过，拟将物化静中观。未开桃李留春事，可是芳苞不耐寒。
大堤女
王容（南北朝）

宝髻耀明珰，香罗鸣玉佩。大堤诸女儿，一一皆春态。

入花花不见，穿柳柳阴碎。东风拂面来，由来亦相爱。
游西樵遇雨
梁湛然（明代）

科峰狮岭恣探奇，洞里珠帘共泛卮。捉得玉龙新作浪，顿令山雨竞催诗。

坐看红紫千章艳，顷刻阴晴万壑移。便欲结庐云外赏，买山休笑遁公痴。
送庆颜禅者
释重顯（宋代）

岩桂风清香露滴，定起高秋映虚碧。
断云不是归帝乡，飞落人间有谁识。
酒泉子（唐德兴为海棠赋酒泉子词，而尊前无能歌者，即席用韵）
管鉴（宋代）

春色十分。付与海棠枝上满。清尊我亦十分倾。未忘情。

阳春一曲唤愁醒。可惜无人歌此曲，须君别院恼春酲。绕梁声。
译经惣持大师致宗之泗上礼塔
杨亿（宋代）

早傳心印得衣珠，不学声闻证有馀。
犀柄屡登三殿讲，琅函新译五天书。
莲华塔下焚香去，竹箭波间解缆初。
随顺世缘无所住，经行宴坐自如如。
同郑君瑞出濑溪即事十首
刘克庄（宋代）

昔结精庐在半崖，苔扉无主阖还开。
近闻有虎为看守，应是防闲俗子来。
气候六首 其二
肖雄（清代）

山北孤城寒更多，海城蒲类雪成窠。笑他五月披裘客，不识人间有葛罗。
次韵程弟
方岳（宋代）

草堂四壁一瓢空，举世无人与我同。
黄犊山南又山北，犁春犹有古人风。
句
吕岩（唐代）

莫道神仙无学处，古今多少上升人。（《景福寺题》）
九月十五，夜月细看，桂枝北茂南缺，未经古
杨万里（宋代）

青天如水月如空，月色天容一皎中。
若遣桂华生塞了，姮娥无殿兔无宫。
夜行船
易顺鼎（清代）

冷浸空江星一个。正天边雁声凄堕。今夜凭阑，何人擪笛，溪上小楼惟我。

暗里应流题叶过。至瞒他闹红单舸。渔市船回，酒亭门闭，数点无聊灯火。
和王一樵九日书怀诗韵四首 其三
刘天谊（清代）

自识蹇驴惭骥多，未登中阪已蹉跎。七番秋赋名皆下，廿载冬烘字尚讹。

蕉下常疑分鹿梦，草间空唱饭牛歌。荣枯有命从天定，避殷山头竟谓何。
自桃川至辰州绝句四十有二
赵蕃（宋代）

美玉曾闻种得生，精金此地亦陶成。
不知造物须生此，何似嘉禾令土平。
湖西杂感诗
释智圆（宋代）

白犬宵行似有情，为防暴客到天明。
近来守禦无功绩，不吠人形祇吠声。
如梦令·松菜酒香春瓮
谢应芳（元代）

松菜酒香春瓮。更有麻姑相送。日日泻流霞，添我胸中铅汞。珍重。珍重。浮世本来如梦。
偈颂七十六首
释师观（宋代）

上元佳节是今日，匝地普天星斗出。
好向机先著眼看，莫教蹉过然灯佛。
薛端公寄示嘉川道中作次韵和酬
魏野（宋代）

绣衣不间薜萝衣，春暮嘉川入咏思。
忆我茅庐欹枕处，当君骢马着鞭时。
展眉喜近龙头境，回首伤遥鹤发期。
从此亲题山馆里，多情顿掩浪仙诗。
喜文首座至
释德洪（宋代）

机锋不减矮师叔，闻说丛林最饱参。无暇对人收冷涕，却能为饱出寒岩。

春江柔橹何时听，夜雨山房且对谈。掣电一欢端可贵，此生俱是再眠蚕。
句
陈范（宋代）

倘来轩冕心无必，见在诗书足自娱。
怀子尚
王十朋（宋代）

满眼干戈行路难，故人千里驻征鞍。几劳终日驰魂梦，安得乘风插羽翰。

水北山南春寂寂，天涯海角路漫漫。欲凭人寄新消息，手把梅枝仔细看。
秘魔岩
张商英（宋代）

阅尽龙宫五百函，三年不下秘魔岩。须知别有安身处，脱却如来鹘臭衫。
赠解诗歌人
薛能（唐代）

同有诗情自合亲，不须歌调更含嚬。

朝天御史非韩寿，莫窃香来带累人。
雨中怨
谢翱（宋代）

妾在江南家楚东，忆君月落雨声空。夜来入梦君无语，落月同看雨不同。
除夕立春送侄女归句氏娣家兄弟侄皆会席上
程公许（宋代）

岁除还有岁更新。华发相看手足亲。
千古风流企王谢，两家情味匹朱陈。
缠红饮彻椒觞晓，剪彩欢生绮席春。
瓜葛绸缪宁易有，况兼乐事与良辰。
明日北风尤甚不可行再谗
陈舜俞（宋代）

我行楚滨，洪波是涵。
飘风不惠，停舳相衔。
我实有辞，将伯是谗。
越明日作，若怒弗咸。
大吹振荡，厥声唬喊。
龙凭虎借，播谷摇岩。
止莫能维，行不可帆。
谁令其然，维伯所监。
我名有谗，实意以祷。
终使不往，宁弗之报。
泛泛行者，有游有漕。
罔不衣食，或俱幼老。
出其孔艰，仁者攸好。
吹而顺之，毋忽予告。
次韵子温惠双井茶二首 其二
张扩（宋代）

不减建溪官焙香，匏樽汲水自煎汤。未应重为粗官屈，定自诗情合得尝。
嘉定府
汪元量（宋代）

郡楼着眼蜀天宽，分得巴江水一湾。
大小峨眉相对立，梨花山接海棠山。
次韵庭藻读少陵集 其二
周紫芝（宋代）

濯锦江头可一杯，碧鸡坊口草堂开。十年剑外无相识，黄四娘家几度来。
外藩诸部落络绎来贺宴赉之
玄烨（清代）

诸部名王集，扶携绕御营。皆言清朔漠，从此乐生成。

喜溢车书会，欢腾鼓角声。朕怀勤抚恤，所志在休兵。
题何氏双挽诗
周瑛（明代）

君家先世多潜德，白发重重照秋色。荀翁曾坐膝上孙，陶母每秋堂前客。

驱车昨过通德门，朔风吹雨白日昏。屈宋九原不可作，凭谁书些招双魂。
漫兴九首
方回（元代）

吐纳谁能较故新，更须大药锻金银。
有诗传世书傅子，自是人间不死人。
宜兴山房十首
李曾伯（宋代）

月暗山空夜倍长，清谈消遣睡毋忙。
山中新酒幸堪饮，何惜一杯相共尝。
贤者之孝二百四十首 其一六一 宗元卿
林同（宋代）

异哉宗子孝，亲疾远关心。每念痛大小，因知疾浅深。
热河三十六景诗 其二十五 远近泉声
玄烨（清代）

引泉开瀑布，迸水起飞珠。锵玉云岩应，色空有若无。
七夕宿天堂寺
刘炳（明代）

西风吹梦宿僧堂，谁遣黄金布地装。万叶宝灯秋弄影，九重珠地夜浮光。

天连象阙星辰湿，云护龙宫雨露凉。门外三车何必问，大千身色两俱忘。
灵照女赞
释居简（宋代）

屋里横机抗老爷，门前敛袂对丹霞。爷生娘养好儿女，有得许多无赖吒。
挽罗榷院子远二章
刘鉴（宋代）

不谓悬弧旦，翻成属纩期。
死同生一视，吊与贺相随。
灵运先成佛，刘叉懒说诗。
西风吹独树，谁谱凤鸣枝。
次第和海洲翁韵效放翁体 其六
杨巍（明代）

平时感慨欲沾裾，况见前朝战伐馀。间道空留广武墓，危城犹壮鲁连书。

愁来翻与酒杯好，老去更于剑术疏。莫向古今频堕泪，安期海上久招予。
静安八咏录二 其一 陈桧
杨瑀（元代）

殿前双桧郁龙蛇，翠雨溟濛锁绿霞。不逐后庭花片落，托根却在梵王家。
都下再会友人
李中（五代）

谁言多难后，重会喜淹留。欲话关河梦，先惊鬓发秋。

浮云空冉冉，远水自悠悠。多谢开青眼，携壶共上楼。
逍遥咏
宋太宗（宋代）

逍遥我咏杳冥中，万物齐归各异同。
晓解精微无所著，先从含异践真空。
希夷自变刚柔理，述作纵横道不穷。
剖判三才堪测度，辉华积德上玄功。
道出淮泗舟中阅高常侍集有自淇涉黄河十二首因次其韵 其一
文徵明（明代）

扬舲入淮泗，春云去閒閒。彭门在何许，仰见云龙山。

逝矣黄楼人，清风邈难攀。坐令千载轻，宇宙俛仰间。
破山八咏·龙门涧
刘拯（宋代）

白龙门巍峰，长涧落千尺。
灵泉应奇踪，高连暮云碧。
寒影凌苍崖，清流动危石。
八月苗正枯，犹能变甘泽。
杨忠悯继盛
严遂成（清代）

万死生从狄道回，相门雅意特怜才。老来姜佳心弥辣，难后川椒口又开。

三木生香磁器碎，九成入梦凤弦哀。番儿穹帐休环泣，含笑忠魂到夜台。
荆门夏日寄洞山节公
齐己（唐代）

湖光摇翠木，灵洞叠云深。五月经行处，千秋桧柏阴。

山形临北渚，僧格继东林。莫惜相招信，余心是此心。
祖图赞
释梵琮（宋代）

点污人间闲纸墨，只因五叶一花开。
看他次第传芳去，总是邯郸学步来。
燕台舟中望玉皇顶
郑孝胥（清代）

青山积恨人何在，逝水添波海更深。此海此山谁记得，断魂残梦欲相寻。
友梅吴编校寿宫之侧筑庵曰全归有诗十咏敬次
杨公远（宋代）

庵外山环翠作堆，庵前山秀长台莱。
主人日日携琴去，直到松梢月上回。
山庄即事
吴兰修（清代）

白云深处古田家，谷雨新晴课种麻。我亦芒鞋间不得，满山开遍碧桐花。
静乐轩喜成
张谔（唐代）

山县为官不见山，一朝列嶂忽当关。
抽身牒拆时舒眼，领客杖当聊解颜。
常乐本来由我静，倦飞每尔愧知还。
莫嫌邑小仍兼陋，曾有涪翁赏中间。
大光明殿步虚词 其二
施远恩（清代）

诵彻琅函玉笈文，月华如水夜初分。琉璃世界通明殿，香气蒸成五色云。
同蹈元看竹了轩因去年方字韵作此
朱槔（宋代）

淇澳渭川那复梦，而今天遣出南方。
要观大节须霜雪，莫说此君无肺肠。
照水形容殊不恶，临风言语一何长。
山僧岂识留连意，千里故人逢异乡。
奉和裴令公夜宴
刘禹锡（唐代）

天下苍生望不休，东山虽有但时游。

从来海上仙桃树，肯逐人间风露秋。
赠宣义大师英公
师颃（宋代）

禅得玄机笔得精，孤云光彩甚分明。
毫端落纸堪为宝，海内无人不重名。
山约终归双履在，髭因凉剃一刀轻。
何妨换取群鹅了，却与迷徒指化城。
春日杂兴二首 其一
周启（明代）

门对江村八九家，红尘昼静寂无哗。凤巢遥傍新移竹，鱼浪轻无细落花。

春剪未开深院响，野壶时过短墙赊。少年几许须行乐，莫惜芳尊赏物华。
适安有湖山之招病不果赴
陈起（宋代）

兰契简以诗，金铿而玉戛。招邀访逋仙，剧饮拟投辖。

事有违人意，十常居七八。文园病政浓，况复泥泞滑。

老怀欲舒散，天心若是恝。
宁宗郊祀二十九首
学士院（宋代）

［姑洗为羽］金石宣昭，羽旄纷纶。
洁火夕照，明水夜陈。
娭哉惟灵，娭哉惟神。
凤马招摇，惟德之亲。
次韵王龟龄赠韶美
史浩（宋代）

奎壁忽堕地，晁董喧炎刘。公生百世后，掉鞅从之游。

仙桂满月窟，何事玉斧修。亭亭看直上，高压百花头。

昔我登麟阁，正喜挹风流。参辰曳裾日，心旌倍悠悠。

纫阑作春佩，采菊供晨羞。相期有义路，岁晚俱能由。
元日朝回中夜书情，寄南宫二故人
卢纶（唐代）

鸣珮随鹓鹭，登阶见冕旒。无能裨圣代，何事别沧洲。

闲夜贫还醉，浮名老渐羞。凤城春欲晚，郎吏忆同游。
通问赣州留尚书并寄三首 其二
赵蕃（宋代）

畴昔王门耻曳裾，每怀端拜献公书。简编讫补遗忘后，馈赆分沾忧患馀。

只信此心无改事，讵知彼谮欲何如。属闻盛府重开幕，适此故山归驾车。
鸣鸡行
时少章（宋代）

三里寥落秋夜长，老鸡望星初引吭。
一声二声天沆漭，客梦初回犹惚恍。
三声四声天渐明，道上行人马蹄响。
嗟尔行人人有心，心长面短谁能寻。
薛君脱走窘思虑，刘牧起舞豪精神。
勿咿喔才满座，中有叹悲千万个。
君知种种在此鸡，只合鸡声塞天破。
吴中老翁百不忙，杀鸡酿酒酬年光。
黄紬輭暖蒲荐稳，日出三竿犹在床。
寄平江灵岩寺至道和尚二首 其二
何梦桂（宋代）

说法灵岩席未寒，重来拈出祖师禅。入门一喝真奇特，不似回头面壁看。
挽李尚书母太淑人
黄榦（宋代）

少壮闻忠教，生平阅险夷。
篆烟长寂寞，驺从任驱驰。
尘俗浑无染，湖山每自怡。
儒冠惭佛学，列妇胜男儿。
朝阳赞二首 其二
释祖钦（宋代）

离离披披破骨董，补一孔了又一孔。三竿红日透篱边，看来何止七斤重。
黄蜀葵
崔涯（唐代）

野栏秋景晚，疏散两三枝。嫩碧浅轻态，幽香闲澹姿。

露倾金盏小，风引道冠欹。独立悄无语，清愁人讵知。
安溪劝农诗·劝孝养
陈宓（宋代）

父母辛勤养汝身，直须五鼎奉双亲。
有田若不勤耕稼，菽水犹亏岂是人。
醉落魄（乙未自寿）
韩元吉（宋代）

红蕖漾月。蕃风特地生梧叶。一年风月今宵别。隐隐笙鸾，何处有炎热。

凤凰山下榴花发。一杯香露融春雪。幔亭有路通瑶阙。知我丹成，容我醉时节。
孙太古辟支迦佛
文同（宋代）

调御出火起正念，萨埵捧香生信心。
二士之意在笔外，彼太古者何情深。
杂曲歌辞。妾薄命
胡曾（唐代）

阿娇初失汉皇恩，旧赐罗衣亦罢熏。欹枕夜悲金屋雨，

卷帘朝泣玉楼云。宫前叶落鸳鸯瓦，架上尘生翡翠裙。

龙骑不巡时渐久，长门长掩绿苔文。
满庭芳 七夕
沈宜修（明代）

玉树香浮，金波彩泛，细风轻送云行。桥边乌鹊，千古说多情。

何事欢娱易散，空怊怅、玉镜银屏。堪怜处，年年芳草，青黛锁秋横。

盈盈。增怅望、更更漏点，处处鸡声。看疏星渐晓，珠露飞英。

肠断鲛绡帕上，休回首、枉自魂惊。还须问，长河渺渺，流向几时平。
以皮鞋底赠石推官三首
黄庭坚（宋代）

鼻孔随人走，日中忽见斗。
踏定太冲脉，壁上挂著口。
晚春道中四首
陈棣（宋代）

纖穠扫尽换清阴，便有南风欲荐琴。
漫道仙葩归阆苑，小儿造化本无心。
别天目
施枢（宋代）

东尖森洞穴，西目浚渊庭。
三日若为霁，群龙亦有灵。
立依松作盖，坐倚石为屏。
犹恨归鞍急，回头望远青。
点绛唇·玉树芝兰
廖行之（宋代）

玉树芝兰，冰清况有闺房秀。画堂如昼。相对倾醇酎。合卺同牢，二姓欢佳耦。凭谁手。鬓丝同纽。共祝齐眉寿。
马上和王监利见寄兼简邹泽民
刘摰（宋代）

忆昨西归春未穷，重来堤竹已成丛。川塍足水稻齐插，霖雨涨江河欲通。

一马久期均物理，双凫安得快仙风。故人况有潇湘约，应喜樽前笑语同。
七夕池上泛舟四首 其三
张镃（宋代）

柳系荃桡句未成，拨船微动碧香迎。琉璃自爱无瑕翳，不放池西一叶生。
缘识
宋太宗（宋代）

不曾师受有文章，天与聪明作久长。
道味自然玄境外，凡中奇异必非常。
邵监携诗相访用集中闲居韵为谢
黄公度（宋代）

知君琢句用功深，屹立长城不受侵。
纸上云烟惊老眼，笔端风雨起予心。
万里初逢谈衮衮，一尊相对树阴阴。
斯文入手岂易得，况复逃空喜足音。
别薛岩宾
李商隐（唐代）

曙爽行将拂，晨清坐欲凌。别离真不那，风物正相仍。

漫水任谁照，衰花浅自矜。还将两袖泪，同向一窗灯。

桂树乖真隐，芸香是小惩。清规无以况，且用玉壶冰。
颂古一百二十一首
释宗杲（宋代）

一堆红焰亘晴空，不问金鍮铁锡铜。
入里心教成水去，那容蚊蚋泊基中。
王园观梅主人置酒莫归 其一
吕本中（宋代）

临溪照影若自爱，犯雪看花宁怕寒。百绕蜂儿缘底事，痴心犹作蜜房看。
第一百浮山骨堆颂
释义青（宋代）

嫩草疏斜径，山泉带碧流。文曾要渭水，列士耻庄周。
喜雨呈二兄
李洪（宋代）

北风吹急雨，洗尽旱埃氛。
河伯惊秋水，山君借雨云。
苗心应免揠，禾把尚能分。
及此民无殍，忧勤实圣君。
将赴江左早发长清行二百里宿宁阳简同行阿广庭农部 其二
鄂容安（清代）

霜月云收影，寒镫旅况幽。终朝三过郡，小别五经秋。

身世云何住，驰驱任所投。恩深各努力，且喜暂同舟。
绝句
洪适（宋代）

宣防瓠子挠西京，向者河堤役不宁。胡虏任教流就下，始知谈舌误朝廷。
新安遇雪
喻良能（宋代）

寒色今朝异，屯云万里同。
定知花翦水，不是絮因风。
蒲宦翻成旅，愁吟未易工。
白头亲八十，留滞楚江东。
如梦令
朱雍（宋代）

池上数枝开遍。临水幽香清浅。楼上欲黄昏，吹彻一声晴管。

零乱。零乱。衣上残英都满。
忆东林精舍寄示华生云
邵宝（明代）

东林寺里旧书堂，三十年来野草荒。百啭未忘初鸟韵，一株犹剩晚柑香。

山怀龙阜神俱远，水问梅村脉故长。寄语云生为磨石，客中新记已成章。
寿业师王一如先生七十，即次先生自寿诗韵
钱筮离（清代）

山入蓬莱别有春，婺星焕彩助精神。乌衣开第门楣旧，鸿渐占精羽翰新。

兰桂吐芬佳士坐，乔松齐寿列仙身。自惭再世渊源印，未若真传得马伸。
榴皮题壁
孙唐卿（宋代）

唤回二百年前梦，索饮西风一醉馀。
壁上榴皮在何处，游人空指沈庵书。
贞女篇
曾丰（宋代）

女生愿有家，奴嫁理所宜。
出自父母命，奴岂敢固违。
既许吴氏子，又许蔡氏儿。
但有一女嫁，乃受两聘仪。
为奴父母者，不知意何斯。
业已许吴氏，复许蔡已非。
况卒蔡之弃，而复吴之归。
奴羞毅不行，父母固强之。
势不得自由，出门行迟迟。
欲哭声不出，欲语古不随。
投江以自明，庶免世点嗤。
宁作有行鬼，无为不义妻。
皇天上无极，后土深莫涯。
区区奴之心，惟有此水知。
牡丹百咏
张淮（明代）

绿云堆里露精神，依约如羞认未真。开落后天皆有数，品题先汉却无人。

金铃送响多惊鸟，翠幄围娇不受尘。何处托根偏得地，年年独让魏家春。
芙蓉池
刘攽（宋代）

风摇羽扇露盈盘，卷卷翻翻欲定难。醉眼波心欢有遇，水仙倾盖正相看。
再次前韵
陆游（宋代）

少壮即今安在哉？轻舟访旧莫轻回。
儿童拥岸迎舟入，妇女窥篱喜客来。
多难只成双鬓改，流年更著暮笳催。
放怀鱼鸟平生事，少住茅檐尽此杯。
望霁
陆游（宋代）

夜雨勿厌空阶声，天公欲作明朝晴。
明朝甲子最畏雨，榜舟入市闻古语。
今年雨阳俱及时，麦已入仓云四垂。
雨来不驶亦不迟，大点如菽细如丝。
徐徐云开见杲日，晚禾吹花早禾实。
但令有米送官仓，豆饭藜羹甘似蜜。
示儿
赵蕃（宋代）

我昔读书夜达晨，膏烛且尽继以薪。
年来渐知得力处，箪瓢陋以忘其贫。
尔曹有身须自立，幸逃薪水共朝夕。
不于文章自勤苦，长大始悔何益。
送襄阳冯主簿
项安世（宋代）

书来雍府不相忘，中有清诗小作行。
一似岘南车上读，眼中行色有辉光。
次韵郑佥判
方岳（宋代）

老我菟裘月一间，仰眠黄犊看青山。
有诗倚竹猿猱迳，无梦排青虎豹关。
城郭是非溪隔断，风烟灭没笔追还。
底须一局销长日，并不能棋方是閒。
县斋书事
杨时（宋代）

一去人间二十年，空余飞雪上华颠。
清时最有求田乐，未愧陈登榻上眠。
题翁卷山居二首
徐照（宋代）

十年前有约，今却在城居。
羡尔能携子，深山自结庐。
引泉移岸石，栽药就园蔬。
见说高林外，樵人听诵书。
汉宫春（探梅用潇洒江梅韵）
方岳（宋代）

问讯何郎，怎春风未到，却月横枝。当年东阁诗兴，夫岂吾欺。云寒岁晚，便相逢、已负深欺。烦说与、秋崖归也，留香更待何时。

家住江南烟雨，想疏花开遍，野竹巴篱。遥怜水边石上，煞欠渠诗。月壶雪瓮，肯相从、舍我其谁。应自笑，生来孤峭，此心却有天知。
菩萨蛮 其一
晁端礼（宋代）

薄衾小枕重门闭。孤灯照著人无寐。风雨夜来多。春寒可奈何。

深闺香暖处。还解怜人否。只道不来归。那知心似飞。
浣溪沙 春闺
史鉴宗（清代）

春压梅梢似酒醺，醉花天气散香云。不知何事欲销魂。

戏笼色丝猜暗谜，闲裁寸锦谱回文。绿窗无那又黄昏。
梅花十首
张耒（宋代）

月落严霜自理妆，北风工为发清香。
晓英数点辞人去，幽独无人为断肠。
景阳井
马之纯（宋代）

应说兵来且莫降，急寻宫井共深藏。
侧身待作凌波步，仰首还成半面妆。
已分葬埋依古甃，可怜牵挽出银床。
至今汲水人皆说，犹带烟脂旧日香。
探梅
杨万里（宋代）

春傍梅梢瘦处回，小花未忍折将来。却缘久住成幽事，剩看南枝一度开。
南山赠林迁于比部
郑善夫（明代）

忆自随三釜，同歌沧海篇。何期傍九日，得结碧山缘。

江汉兵戈外，风烟鱼雁前。相看未忍别，更上木兰船。
甲子十月登罗浮暮于麻姑峰远望老人玉女虾蟆诸峰
吴灏（清代）

秋尽罗浮蝶退翎，飞云烟锁入濛溟。玉女娟娟清似玉，老人无恙伴娉婷。
题赵景安二亭·尺五二首
陈造（宋代）

山亭缥缈五云连，瑞霭灵河最近天。
当念江湖吏尘客，举头见日独凄然。
送沈信臣赴试南宫五首
韩元吉（宋代）

共踏槐花记昔年，一弯新月夜移船。
君行为问灵泉水，梦到松林石壁前。
颂古十一首 其八
释有权（宋代）

人人有个生缘，男儿气宇冲天。若是争田竞地，我即唤死如眠。
次韵刘孝若二首 其二
许及之（宋代）

宜男草长欲忘忧，含笑花开却似羞。转蕙有风凉意动，重梅过雨涨痕留。

幽閒岁月难消受，香火朝昏未答酬。珍重友朋相慰藉，鼎来赓和得因由。
致明携酒来云际
刘子翚（宋代）

有客携家酿，敲门访病翁。
一春寒食过，幽寺晚晴中。
嫩竹扶檐绿，残花盖地红。
牢愁赖君破，归意莫匆匆。
寿应茶马
李曾伯（宋代）

汉昴殷箕谩拟伦，天将平治启儒真。
钟英宝婺金华地，敛福铜儒玉垒民。
冰壑雪山无点暑，桃溪棠荫有余春。
绵绵寿脉无穷处，一派根源在至仁。
题卢五旧居
李颀（唐代）

物在人亡无见期，闲庭系马不胜悲。
窗前绿竹生空地，门外青山如旧时。
怅望秋天鸣坠叶，巑岏枯柳宿寒鸱。
忆君泪落东流水，岁岁花开知为谁。
渡江
司空图（唐代）

秋江共僧渡，乡泪滴船回。一夜吴船梦，家书立马开。
别金华朱丞
邓深（宋代）

客中相识便相知，日日相过不问时。
除却酒杯浇旅况，若非坐隐即论诗。
发越州赴润州使院，留别鲍侍御
刘长卿（唐代）

对水看山别离，孤舟日暮行迟。

江南江北春草，独向金陵去时。
答吴冲卿学士
刘敞（宋代）

人生若浮云，聚散不自知。昔与子相逢，綵衣汝水湄。

两家贺羊酒，道路生光辉。变故一朝革，各在天一涯。

我病陈蔡间，固穷莫自持。君为周南居，流涕极所思。

日月忽已改，旧游不可追。岂悟群玉峰，携手如素期。

感怆从中来，当欢反成悲。求友聆嘉音，喟然见新诗。

废学老将落，积忧志益衰。俛仰诸公间，嘿嘿惭见嗤。

子我平生交，夙昔聆箴规。相爱当见勖，勿同众人为。
敏叔除祠曹以愁二首寄之 其二
许景衡（宋代）

赵子相逢关塞间，一闻消息破愁颜。也知念旧心犹在，颇怪题愁寄尚悭。

已分低头从簿领，却因归梦见江山。俱依风月应长好，谁似先生耐得閒。
西施滩
崔道融（唐代）

宰嚭亡吴国，西施陷恶名。
浣纱春水急，似有不平声。
答梦得闻蝉见寄（一作新蝉酬刘梦得见寄）
白居易（唐代）

开缄思浩然，独咏晚风前。人貌非前日，蝉声似去年。

槐花新雨后，柳影欲秋天。听罢无他计，相思又一篇。
寄颐斋
胡仲弓（宋代）

蛙声喧夜枕，买静入林居。
好句敲唐响，清谈笑晋虚。
素馨和月种，山药带云锄。
閒里多忙事，篝灯课子书。
谒梦锡见几上粉笺援笔书此
孔平仲（宋代）

飘飘云容高，惨惨日色薄。此时驾君车，去意不可缚。

鸣蝉送凄切，白露催摇落。山城更海上，触目添萧索。
堕驴行简叶星期
曹溶（明代）

横山山人出无车，浩兴欲往钟山隅。葛衣炙日仅掩骭，腹底万卷聱牙书。

奇书岳渎鲜能载，况此风雪桥边驴。雪昏石滑骤欹侧，前却俄顷纷趑趄。

中途一蹶在平地，长耳狡诈奔荒墟。仕路艰危靡不有，陷阱往往生巾裾。

万物之灵尽如此，驴也学步师其馀。山人前年宰邗邑，阳侯毒啮不得舒。

堤成泽国始平陆，遍挽鱼鳖归耰锄。岂徒民疾快完聚，车马孔道皆安徐。

无钱竟触长官怒，一朝谤箧遭驱除。多才自昔召倾覆，更乃傲骨丘山如。

瘦驴效尤聊复尔，未若此辈深而狙。山人熟识倚伏理，细事那足烦嗟歔。

长干六月暑气合，画桡宛转衔清渠。三日行药两日卧，趫健不异少壮初。

慎勿悔此暂时失，诗肠遽使添郁纡。堕驴一笑古有诸，会看治象开皇舆。
江陵令张景常万卷堂
杨时（宋代）

民生结绳初，异宇本同体。
谁令四目翁，破肉作疮痏。
龙龟出河洛，兹理固天启。
张侯瑚琏姿，高步轶前轨。
买书费千金，充屋未云已。
六经滀溟渤，百家杂原委。
中流涌千波，举体惟一水。
参前有真趣，万古一凭几。
毫端吐奇芬，溢目丽纨绮。
微言窥圣域，妙应期得髓。
默坐筌蹄忘，斯文亦糠粃。
归故园
朱庆馀（唐代）

桑柘骈阗数亩间，门前五柳正堪攀。尊中美酒长须满，

身外浮名总是闲。竹径有时风为扫，柴门无事日常关。

于焉已是忘机地，何用将金别买山。
探春
郑獬（宋代）

雪后清风特地斜，柳条疏瘦未藏鸦。
与君试去探春信，看到梅花第几花。
上郑漕二首
郭印（宋代）

穷经好客旧时声，千载遗风见典型。
忠孝家传心自赤，功名路典鬓方青。
傅岩欲作商霖雨，蜀道犹观汉使星。
小益提封重试可，定膺锋召入尧庭。
宫词 其四十
赵佶（宋代）

一局平分出四边，到窝仍与度关先。终朝打马为娱乐，不顾频输万亿钱。
度梅关遇雪
梁应高（明代）

几度梅关思转赊，谩听松底乱鸣鸦。阴云聚雨当空出，旅客冲寒入径斜。

挂壁石碑添淡绿，沿崖古木落残花。人生南北应难定，感叹流光黯自嗟。
题永庆院一览亭
丁注（宋代）

插迥飞檐耸，淩虚叠砌危。四天栏下揖，万象掌中窥。

目力不到处，云容无尽时。尘尘皆胜事，凭槛几人知。
杨待制挽词
楼钥（宋代）

望重威无怒，仁深勇有余。
百年忧国志，满箧荐贤书。
德政不胜载，才猷示尽摅。
佳儿人物似，真可大门闾。
寄恪
姜特立（宋代）

忽得平安信，新知进学功。
虑深心更苦，趣静句仍工。
所贵身无玷，何忧禄未丰。
望云休作念，正要尔移忠。
元夕寄梁先辈二首 其一
孙作（明代）

碧沙官渡柳摇新，灯火萧条不负春。谁道黄昏先闭户，天街雪色更宜人。
赠德仲
苏辙（宋代）

我昔见子京邑时，须发如漆无一丝。
今年相见颍昌布，霜雪满面知为谁。
故人分散隔生死，孑然惟以影自随。
怜子肝心如铁石，昔所谓可今不移。
世间取舍竟谁是，惟有古佛终难欺。
嗟哉我自不知子，意子清净持律师。
忽然微笑不言语，袖中锦绣开新诗。
可怜相识二十载，终日对面初不知。
蚌含明珠不肯吐，暗行沙底藏光辉。
蚌为身计良可耳，旁人不悟宁非嗤。
至后书事
苏简（宋代）

岁尽意不尽，日长愁更长。
将士介生虮，黔黎疻复疮。
拊膺念江夏，掩面向山阳。
大隐未高枕，巨鳌仍望洋。
旧闻死可祷，或以酒自戕。
废卷三太息，抚时徒感伤。
和陶贫士七首，并引 其五
苏轼（宋代）

芙蓉杂金菊，枝叶长阑干。遥怜退朝人，糕酒出大官。

岂知江海上，落英亦可餐。典衣作重阳，徂岁惨将寒。

无衣粟我肤，无酒嚬我颜。贫居真可叹，二事长相关。
意难忘 代闺人记梦
蒋纫兰（清代）

萧瑟闲窗。任寒蛩凄切，月绕回廊。愁深忘漏永，梦浅记情长。

携手处、旧潇湘。低语诉参商。道别来、天涯信断，雁字茫茫。

梧桐一叶飘黄。破深闺幽梦，玉枕生凉。罗帏添寂寞，粉泪湿残妆。

重叠恨、断柔肠。暮雨散巫阳。知何日、花前携手，再诉情伤。
大人生日
项安世（宋代）

欲系银章望日边，先裁彩服拜亲前。
自家及国欢情一，以顺移忠喜事连。
兔管鸾笺松字日，金风玉露菊花天。
十分领取无穷寿，否极如今合泰然。
梅
潘大临（宋代）

非云非雪月初浮，疑是佳人狐白裘。
细雨狂风莫欺折，冰肌玉骨未禁愁。
古木寒林歌
朱同（明代）

遂阳山城万家邑，古木参天蔽原隰。虎踞老石龙回空，雷擘苍崖起群蛰。

故人结茅溪上居，日临流水观扶疏。因怀万牛栋梁重，乘兴偶谒承明庐。

沧海无际百川趋，挂席欲进空踌躇。故山乔木邈何许，但见万里连荒墟。

秋风江山客衾簿，梦到家山旧丘壑。青林白日谁共閒，远望有人高倚阁。

解印翩然归故丘，再睹古干交螭虬。栋梁无用甘樗散，与尔老寿同千秋。

紫阳山人笔如舌，为尔写向鹅溪雪。堂上今亦生枫树，安得长歌继前哲。
感咏十解寄呈杨安抚
白玉蟾（宋代）

身如云样轻，心似月兮皎。
何物堪赠居，一颗安期枣。
蓬莱香窟
曾永和（明代）

名利驱人苦百端，身閒始觉有馀欢。蓬莱洞里烟霞拥，香积厨中境界宽。

霜管倚云翻玉粲，月瓢和露醉金丹。个中滋味谁能会，宁向人间问苦酸。
次韵姚泽山大巡罗浮八咏 其五 飞云顶
湛若水（明代）

飞空直上飞云顶，踏断铁桥无路还。公还不还心亦死，纵上无山意未阑。
年年
范协（宋代）

年年如燕一还家，又访幽居过水涯。
风雨满城春欲暮，山中犹有碧桃花。
三月三日雨作遣闷十绝句
杨万里（宋代）

犀日何缘似个长，睡乡未苦怯茶枪。
春风解恼诗人鼻，非叶非花只是香。
白下春游曲七首
金大舆（明代）

白马金鞍游冶郎，醉携红袖上梅冈。
银钿金雁春风里，指点江山坐夕阳。
次李秀喦鹤不溪四诗韵
刘宰（宋代）

稻粱初熟社醅香，草草杯盘不著行。
别后书来烦记取，绿杨堤畔水盈塘。
落花二首 其一
金朝觐（清代）

尽教清昼自舒长，争奈春光费较量。暖日迟迟多已去，东风故故亦堪伤。

小桥柳絮全铺径，别院桐阴半拂墙。况是夜来风雨过，何堪扫地尽文章。
雨晴后步至四望亭下鱼池上遂自乾明寺前东冈上归二首·其二
苏轼（宋代）

高亭废已久，下有种鱼塘。
暮色千山入，春风百草香。
市桥人寂寂，古寺竹苍苍。
鹳鹤来何处，号鸣满夕阳。
闻雁怀邵仲恭
秦观（宋代）

楚泽吴天去未迟，烦君且傍蒜山飞。
白袍居士如相问，为说淄尘欲满衣。
送僧还南岳
周贺（唐代）

辞僧下水栅，因梦岳钟声。远路独归寺，几时重到城。

风高寒叶落，雨绝夜堂清。自说深居后，邻州亦不行。
游盘山 其一
蔡寅斗（清代）

渔阳千里郁巃嵷，第一名山压蓟东。白练粘天飞绝顶，苍龙裂蓟挂遥空。

茫茫云气长城入，漠漠风烟古塞通。何日相随蓟门叟，掉头还与问鸿蒙。
清洛营次韵四首 其四
黄衷（明代）

谩多赢日月，长负小乾坤。蒸雨纤蕉润，挑灯细字昏。

租荒南涧芷，兴老北山猿。敢辱高庸疏，凭谁咏薄言。
九日三首
苏辙（宋代）

从古重此日，今人那得违。
菊迟知岁闰，酒贵念人饥。
身安且自慰，家远不成归。
尚忆少年乐，惊呼人尽非。
经月门无客客至必谓予此居萧然如僧舍
郑刚中（宋代）

东望麟山耸若幢，碧罗盘曲注西江。
邻家蜜满蜂臣分，屋角窠成燕子双。
门设雀罗遮坐客，灯排金粟照书窗。
须还住处如僧舍，拄杖挑云到此邦。
和刘待制
李弥逊（宋代）

宦游踪迹信舆台，白首知非愧鲁开。
诗卷云烟舒复卷，吏行凫鲁去还来。
雨多风伯漫不省，春半花神小有才。
谁为痴儿无乐事，眼中秀句绝纤埃。
挽竹湖李端明
赵汝腾（宋代）

淡似香山老，臞於涑水翁。
政须将及子，心孰不为公。
后进师清俭，前旒誉直空。
墓陵手所筑，过者式高风。
南乡子 东林桥雨篷梦归
倪瓒（元代）

篷上雨潺潺。篷底幽人梦故山。涧户林扉元不闭，萧闲。只有飞涧可往还。波冷玉珊珊。一壑松风引佩环。咏得池塘春草句，更阑。行尽千峰
送王秘阁二首 其二
韩驹（宋代）

右军池头鸧鸹呼，康乐台下杉柽疏。碧山学士此筑室，白发散人来卜居。

身随沙鸥卧烟雨，十年无书上公府。枉作西班老从臣，看君才华不能举。
宁宗朝享三十五首
真宗（宋代）

于皇我宋，世有哲明。
元祐用人，遹骏有声。
绍述先志，思监于成。
受天之祜，王配于凉。
雪夜
陆游（宋代）

雪屋透窗明，风帘撮夜声。
披衣拥炉坐，忘却在都城。
来上人干延寿院乞颂
释正觉（宋代）

披蓁卜筑古林阿，百丈心於老病多。
照彻有无方得我，缘分生灭不干他。
谷云冷抱松根石，山月明悬屋角萝。
若子殷勤圆此话，毗耶城里问维摩。
奉和袭美卧疾感春见寄次韵
陆龟蒙（唐代）

共寻花思极飞腾，疾带春寒去未能。烟径水涯多好鸟，

竹床蒲椅但高僧。须知日富为神授，只有家贫免盗憎。

除却数函图籍外，更将何事结良朋。
游白鹤山
张又新（唐代）

白鹤山边秋复春，张文宅畔少风尘。
欲驱五马寻真隐，谁是当初入竹人。
三姝媚 邓尉探梅不果，和彊村韵
沈曾植（清代）

花朝三日过。殢江皋，余寒香悭花朵。挂月珊枝，僾西风，想见石公高卧。

禅榻沈吟，甚病树仙舟情左。孤负遥期，雪海春浮，梦君吟坐。

莫放箬如船簸。问可有留题，脂粘粉涴。雪暗关山，倩西崦，一笛玉龙吹破。

送客诗成，便稳趁橛头单舸。重向莫釐高处，议联青琐。
题太和楼壁
佚名（宋代）

太和酒楼三百间，大槽昼夜声潺潺。
千夫承糟万夫甕，有酒如海糟如山。
铜锅熔尽龙山雪，金波涌出西湖月。
星宫琼浆天下无，九酝仙方谁漏泄。
皇都春色满钱塘，苏小当垆酒倍香。
席分珠履三千客，后列金钗十二行。
一座行觞歌一曲，楼东声断楼西续。
就中茜袖拥红牙，春葱不露人如玉。
今年和气光华夷。游人不醉终不归。
金貂玉尘宁论价，对月逢花能几时？
有个酒仙人不识，幅巾大袖豪无敌。
醉后题诗自不知，但见龙蛇满东壁。
乌夜啼·何年似永和年
刘辰翁（宋代）

何年似永和年。记湖船。如此晴天无处、望新烟。江南女，裙四尺，合秋千。昨日老人曾见、久潸然。
次韵僧自文见赠四首
方回（元代）

空庭风卷叶，坏庑雨淋碑。
起废须成厦，占孚预击蓍。
红楼追曩集，碧落待谁诗。
非有钩牵□，□□亦未知。
西禅此庵净老真赞
林之奇（宋代）

眼碧眉厖，足趺肩亸。
此庵样子，元来恁麽。
当年唱个无生曲，火冷云深从寡和。
如今口作挂壁闲，独说宗乘闹浩浩。
伯父新园
项安世（宋代）

屋后回堤可当山，屋前沟港转清湾。
行人自笑高花外，倦客方吟积翠间。
曲折故应怜窈窕，崎岖未觉厌跻攀。
小桥直下前村路，百顷平园锦绣斑。
宫词一百首
岳珂（宋代）

阙门双凤铸黄金，柳色宫沟转绿阴。
辟尽四门绳样直，万方同邮一人心。
经嵩阳废观因有戏题
魏野（宋代）

嵩阳多废观，欲验少碑文。
地属村夫子，苔漫石老君。
草生泉更浸，松死烧犹焚。
欲间神仙事，悠悠空白云。
偈六十九首
释道宁（宋代）

灵山瞬目，早是周遮。
良马窥鞭，岂为英俊。
岩间宴坐，天帝散花。
无说无闻，藏头露影。
少林面壁，计较未成。
立雪断肱，辜他衲子。
黄梅呈颂，胜负偏枯。
半夜传衣，瞒人不少。
从上来事，合作麽生。
岂假人天众前摇唇鼓舌，竞锐争锋。
互立主宾，交参问答。
检点将来，弥天过犯。
不因檀信方敲唱，争见龙华会里人。
饯席重送从叔余之梓州
李商隐（唐代）

莫叹万重山，君还我未还。武关犹怅望，何况百牢关。
岳麓寺小憩用李西涯游岳麓寺韵
王竞（金朝）

云汉遥遥尚可干，梵王宫外万松盘。千年古寺经重劫，十月山斋报早寒。

瑟瑟清泉容客听，垂垂红叶耐人看。眼前景物悲摇落，秋气萧森一倚阑。
拟宫词 其一
方蕖（明代）

暗拭啼痕嘱侍儿，此情休与内家知。君王若是閒相问，为道红颜胜昔时。
咏书斋梅
赵蕃（宋代）

忆昨看梅恨不早，而今顾索晚方开。
朝来已作二月暖，花事应方老境催。
防护可加人漫巧，飘零未免句空哀。
夜深耿耿欲忘寐，明日更忧风雨来。
纵游深山随所遇记之
陆游（宋代）

行穿荦确度谽谺，路跨清溪一木斜。
历尽艰危到平地，坏垣欹屋两三家。
游大龙湫和前韵
王十朋（宋代）

十年重到大龙湫，千尺新流胜旧流。会见四方霖雨足，老龙还向此藏头。
清平乐·柳塘新涨
吕本中（宋代）

柳塘新涨。艇子操双桨。闲倚曲楼成怅望。是处春愁一样。
傍楼几点飞花。夕阳又送栖鸦。试问画楼西畔，暮云恐近天涯。